

Magyarország nagykövetsége

Zágráb

 **A Világbank struktális reformokat sürget a horvát kabinettől**

**Vezetői összefoglaló: *Elisabetta Capanelli, a Világbank Horvátországért felelős igazgatója 2017. december 8-i sajtótájékoztatóján további strukturális reformokat sürgetett Horvátországban. A teljes jogú EU-tagság előtti időszakban megkezdett reformok a belépés után veszítettek a lendületből, holott éppen most lenne ezekre leginkább szükség. Ez különösen abból a szempontból ellentmondásos, hogy a kormány célul kitűzte az euró mielőbbi bevezetését. Kockázati tényezőnek nevezte a horvát gazdaság nagymértékű függőségét a turizmustól és az igazságszolgáltatási munka hatékonyságának alacsony szintjét. Úgy látja, hogy a vezető politikai pártok egyetértenek abban, hogy szükségesek a strukturális reformok, de még nem tudni, hogy mikor kívánják azokat bevezetni.***

Elisabetta Capanelli, a Világbank Horvátországért felelős menedzsere december 8-án megtartott sajtótájékoztatóján értékelte Horvátországnak a strukturális reformok terén eddig megtett, valamint a jövőben szükséges lépéseket. A Világbank véleménye szerint a 2013. évi teljes jogú EU-tagsággal csaknem egy időben megszűnt a reformlendület. Horvátországban az állami szektor túl nagy, hatékonysága pedig rendkívül alacsony. A magánszektor még túl gyenge és nem tud megfelelően alkalmazkodni a piaci körülmények változására, ***ráadásul magas adó-, illetve nem adójellegű terhek nehezednek rá, amelyek akadályozzák a dinamikusabb változás lehetőségeit***. ***A belgazdaság túlságosan függ a turizmus teljesítésétől***, *sok a bizonytalanság az igazságszolgáltatás területén, a munka hatékonysági szintje alacsony.* Ugyancsak átfogó megoldásra vár a veszteségeket folyamatosan termelő egészségügyi és nyugdíjrendszer is. A strukturális reformokra feltétlenül szükség van, mert csak így biztosítható a nagyobb mértékű gazdasági növekedés. A makrogazdasági mutatók az utóbbi két évben ugyan javultak, de még semmi sem történt az állami fogyasztás csökkentése végett.

***Capanelli a fent megfogalmazott kritikák ellenére üdvözli a kormány döntését arról, hogy bevezetnék az eurót.*** Horvátország ugyanis már így is nagymértékben „eurósított” ország, az egységes európai valuta bevezetése segíteni fog, de az előkészületi idő alatt el kell végezni a strukturális reformokat, amelyek a horvát gazdaságot ellenállóbbá tennék a negatív külső és belső piaci hatásokkal szemben. Üdvözli Andrej Plenkovic horvát miniszterelnök bejelentését, hogy a kormány 2018-ban a *„legkomolyabban”* fog foglalkozni a szükséges gazdasági reformok végrehajtásán, ugyanakkor figyelmeztet, hogy a nemzetgazdasági politika megalkotói még mindig általánosan nyilatkoznak a reformok végrehajtásának szükségéről. A szándék ellenére eddig „senki nem mondta meg, hogy konkrétan hogyan és mikor tervezi a reformok megvalósítását”.

***Megjegyzés:*** A Világbank horvátországi irodájának a vezetőjének a sajtótájékoztatóján nem hangzott el figyelemreméltó újdonság a horvát gazdaság állapotáról. A szervezet vezetője szerint azonban a reformok végrehajtásának elmaradásán túl, a nem kielégítő üzleti klíma, valamint ***az államilag felülvezérelt bizonytalan üzleti környezet okozza a legnagyobb problémát.*** *Utóbbi miatt egyébként számos stratégiai beruházás maradt el az elmúlt években, és számos külföldi tulajdonban lévő cég panaszkodik a horvát (adó)hatóságok velük szembeni kettős mércéjére is*. ***A turisztikai és kereskedelmi szektoron kívül nagyobb érdemi magánmunkahelyteremtő beruházás – néhány eset kivételével - nem történt az elmúlt években. Az euró előkapujába való belépés azt is jelenti, hogy a horvát kunának ki kell lépnie a Horvát Nemzeti Bank +-3 %-os lebegtetési sávjából, ami miatt előkészítetlen feltételek esetén jelentős árfolyammozgás következhet be az euróval szemben.***